Antallet af coronasmittede fortsætter med at stige i Nordjylland. Alligevel er der mange ledige tider til vaccination i årets sidste uge.

Det er nemt at få øje på køen hos vaccinationscentret på Håndværkervej i Aalborg. Den strækker sig ud af bygningen, men køen kunne have været meget længere. Der er nemlig hele 20.000 ledige tider til vaccination ud af de cirka 80.000, der har været tilgængelige i årets sidste uge. Dermed er kun 75 procent af tiderne booket. Men det bekymrer ikke Region Nordjylland, at der er så mange ledige tider til vaccination. Her gætter chefkonsulenten på, at det skyldes juleferien. - Jeg vælger mere at se positivt på det, så de der mangler at få en vaccine har gode muligheder til at få en tid, siger Anders Cinicola, der er chefkonsulent i Region Nordjylland. Se hele TV2 Nords historie her: Nordjyder vil bremse smitten Mens der er mange ledige tider til vaccination, bliver mange også smittet med coronavirus i Nordjylland. I løbet af de seneste syv dage er 5114 nordjyder konstateret smittet med corona. Og for at forsøge at bremse smitten besøgte en masse nordjyder vaccinationscentrene i dag for at få et stik i armen. - Jeg synes, det er vigtigt. Det er en del af vores borgerpligt og vores samfundspligt, siger Janni Laursen fra Støvring. - Og for at passe på mig selv og hinanden og for at få det her ud af verden, siger Victoria Larsen fra Sulsted. Undrer sig over ledige tider Men det undrer i den grad en nordjyde at høre, at der er så mange ledige tider til vaccination. Det er ikke det billede, som Tom Frank Mørch fra Nørresundby kan genkende. - Hvis du kommer fra Aalborgområdet kan det godt være svært at finde en ledig tid, hvorimod hvis du kommer fra Dronninglund eller et andet sted, er der måske nok masser af pladser, siger han. Region Nordjylland opfordrer nordjyderne til at gå ind og booke en tid til vaccination mod corona, selvom regionen tror på, at antallet af bookinger vil stige i de nye år. - Der er rig mulighed for at blive vaccineret, og derfor har nordjyderne sikkert heller ikke så travlt med at blive vaccineret, men derfor ser vi gerne, at kapaciteten bliver brugt, siger Anders Cinicola.